text: Lors apela Durbans sa gent,
   Et il i vindrent erranment ;
   Car moult desirent à savoir
   Quel couvenant il puet avoir
   Entre lui et le chevalier
   À cui l'ont veü fiancer.
   De leur II seigneurs merveille ont
   Quant par I home conquis sont,
   Si comme aparissant estoit.
   À Durbant sont venu tout droit
   Li un, et li autre à Sartant ;
   Car moult estoient desirant
   De savoir se mors ert ou vis
   Sartans, qui là gist estordis.
   Trouvé l'ont si k'en pasmoison.
   De sane ot geté grant foison ;
   Par bouche, par nés, par oreilles,
   Ot tant sainnié, que c'ert merveilles.
  